હા, એ સાચું છે. યશરાજ ફિલ્મ્સની ‘બૅન્ક-ચોર’ માટે હા પાડી એ પહેલાં કેટલીક સારી કહેવાય એવી ઑફર આવી હતી, જેમાં ‘તેરે નામ’ના પ્રોડ્યુસર સુનીલ મનચંદાની ઑફર પણ હતી. મેં ફરહાન અખ્તરને પણ ફિલ્મ માટે ના પાડી હતી. એ બધાને ના પાડતી વખતે મને ખરેખર સંકોચ થઈ રહ્યો હતો. યશરાજની જે ફિલ્મ સાઇન કરી એ માર્ચમાં ફ્લોર પર જવાની હતી અને અત્યારે જૂન ચાલે છે. હું હજી સુધી તેમને ડેટ્સ નથી આપી શક્યો. ઍક્ટરો યશરાજ ફિલ્મ્સ સાથે કામ કરવા માટે રીતસર ટળવળતા હોય છે અને એક હું છું જે શૂટિંગ ડિલે કર્યા કરું છું. મારે હવે એવું પુરવાર નથી થવા દેવું કે હું તુમાખી છું અને એ પણ એટલું જ સાચું છે કે હું આજે પણ માનું છું કે ‘કૉમેડી નાઇટ્સ વિથ કપિલ’ કોઈ પણ ફિલ્મ કરતાં વધુ મોટો શો છે.